Nurmon Jymy - Oriveden Ponnistus
2019-02-28 18:30 (Europe/Helsinki) | Nurmohalli, Länsitie 30, 60550 Seinäjoki, Suomi

LP-Vampula - Nurmon Jymy
2019-03-02 17:00, 2019-10-27 17:00, 2020-02-15 17:00

LP Viesti - Nurmon Jymy
2019-03-08 18:30
Nurmon Jymyn päävalmentaja Kari Tuomela luotsaa joukkueensa luottavaisena kohti perjantaina käynnistyviä naisten lentopallon mestaruusliigan puolivälieriä, joissa Jymy kohtaa runkosarjan ykkösen LP Viestin Salosta. Joukkueet iskevät ensimmäisen kerran yhteen Salossa perjantaina. Puolivälieräsarja jatkuu sunnuntaina Nurmohallissa ja keskiviikkona on jälleen LP Viestin kotiottelun vuoro. Välieräpaikka irtoaa kolmella voitolla, joten ensimmäinen etappi odottaa viikon päästä Salossa.
– Silloin katsotaan mikä on tilanne. Voittoa lähdemme ehdottomasti hakemaan ja välieräpaikkaa. Olkoon nyt sitten vastassa mikä joukkue vain. Kaikki on mahdollista, Tuomela painottaa.
Jymyn päävalmentaja on tyytyväinen joukkueensa kevätkauden otteisiin. Alkukaudesta oli erilaisia mutkia matkassa.
– Alkukausi harmittaa, kun emme saaneet joukkueesta parasta irti. Joulun jälkeen olemme pelanneet omalla tasollamme ja kaikki on mennyt, kuten on pitänytkin. Joukkue on kunnossa ja peli mennyt oikeaan suuntaan.
Nuori Jessica Salminen on onnistunut hyvin liberona. Kuva: Keijo Tuomela.
Syksyllä myös loukkaantumiset olivat Jymyn murheena. Libero Pauliina Vilppola ja yleispelaaja Hilkka Hujanen olivat pitkään poissa, mutta nyt palaamassa kentälle.
– Jessica Salminen on pelannut hyvin liberona ja Hilkan paikalla Carina Hoff on viime peleissä onnistunut. Myös Roosa Rajala omista kasvateista on pelannut hyviä pelejä. Pauliina ja Hilkka ovat nyt kuitenkin kunnossa ja tulossa takaisin peliin mukaan.
Jymyn hyvän kevätkauden takana Tuomela näkee yhtenä asiana fysiikkatreenit, jotka käynnistyivät jo toukokuussa.
– Tavoitteena oli, että olemme kauden lopussa parhaassa kunnossa niin joukkueena kuin yksilöinä. Lisäksi joukkue on tammikuusta lähtien ollut kasassa ja hitsautunut yhteen. Meillä on potentiaalia voittaa mikä joukkue vaan.
Tuomela toteaa, että puolivälierissä kohtaavat kaksi mestaruusliigan tämän hetken fyysisesti vahvinta joukkuetta LP Viesti ja Jymy.
– LP Viesti on myös vahvistunut kevään aikana. Ykköspassari Viktoriia Tuchasvili on nyt myös mukana ja Lena Lymareva-Flink on kova vahvistus. LP Viestillä on kova materiaali ja vaihdostakin löytyy kovia pelaajia. Joukkueella on kaksi hyvää passaria, joita voi vaihtaa ja pelitapakin muuttuu sen myötä.
Tuomela joukkoineen kuitenkin tietää, miten mestarisuosikki on horjutettavissa. Ensimmäinen ase on syöttö, jonka jälkeinen puolustus sekä rohkea jatkohyökkäys, ovat avainasemassa.
– Kun ne ovat kohdillaan, olemme vahvoja. Lp-Viestillä puolestaan on ison pallon tappajia Kertu Laak, Lena Prokopenko ja kovakätinen Lena Lymareva-Flink. Vastaanotto on kuitenkin se paikka mihin meidän tulee iskeä, Tuomela korostaa.
Kokenut valmentaja on pitänyt yllä joukkueensa pelivirettä kohti puolivälieriä peliharjoituksien sekä syöttö- ja vastaanottotreenien avulla. Joka päivä on ollut harjoitukset.
– Ei tällä aikataululla ihmeitä ole tehtävissä. Tanelinrannan avannosta haimme viime vuoden tapaan uutta virtaa puolivälieriin. Se oli hauska tapahtuma. Joillekin ulkomaalaispelaajista sauna oli uusi asia ja avannossa kävivät kaikki.
Tuomela tietää, että Jymyllä on kentällä entistä enemmän taisteluvirettä, kun kotiyleisöä on sunnuntaina mahdollisimman paljon Nurmohallissa.
– Yleisö on luonut hienon tunnelman meidän kotipeleihin ja tuonut joukkueelle lisää henkeä. Toivottavasti katsomot täyttyvät.
JARI HAKALA
LIPUT PUDOTUSPELEIHIN:
– Kausikortit ja vapaaliput eivät käy pudotuspeleissä!!!
– Liikuntasetelit käy (vain setelit, kortit ei).
– Osta ennakkoon liput 2.puolivälierään seat4.me verkkokaupasta!

Nurmon Jymy - LP Viesti
2019-03-10 17:00 | Nurmohalli, Länsitie 30, 60550 Seinäjoki, Suomi
2. Pudotuspeli!

LP Viesti - Nurmon Jymy
2019-03-13 18:30
3. Puolivälierä

Nurmon Jymy - LiigaPloki
2019-09-29 17:00 | Nurmohalli, Länsitie 30, 60550 Seinäjoki, Suomi
Nurmon Jymy saa naisten lentopallon mestaruusliigan avauksessa vastaansa sunnuntaina Nurmohallissa Pihtiputaan LiigaPlokin. Viime kaudella LiigaPloki oli yksi Jymyn päävastustajista. Joukkueet päätyivätkin runkosarjassa peräkkäin sijoille seitsemän ja kahdeksan LiigaPlokin ollessa kaksi pistettä Jymyn edellä. Jymyn päävalmentaja Kari Tuomela muistuttaa, että sarjakauden kynnyksellä joukkueiden voimasuhteiden puntarointi ennen avauskierroksia on vaikeaa. Naisten lentopallossa pääsarjatasolla on hyvin tyypillistä, että puolet joukkueesta vaihtuu.
– Se on näin käytännössä joukkueessa kuin joukkueessa. Pelit alkavat joka vuosi uudestaan. Ulkomaalaispelaajat vaihtuvat melkeinpä sataprosenttisesti. Suomi on hyvä ponnahduslauta, sillä liigan taso on noussut ja täällä treenataan hyvin. Monet jatkavat täältä vuoden kokeneempana Saksan ja Ranskan sarjoihin, Tuomela kertoo.
On toki liikennettä myös toiseen suuntaan. Jymyssä on kaksi uutta jenkkipelaaja. Yleispelaaja Perry Ramsey tuli USA:n yliopistosarjoista, mutta hakkuri Jody Larson on pelannut viimeiset kaksi kautta Ranskassa.
– Ramsey tuli jo elokuun alussa ja Larson on ollut kolme viikkoa mukana. Molemmilla on hyvä asenne ja tuovat hyökkäysvoimaa joukkueeseen sekä ääntä kentälle, Tuomela jatkaa.
Jymyssäkin vaihtuvuutta on. Liigan kokeneimpiin pelaajiin lukeutuva Kaisa Nyman tekee parin vuoden tauon jälkeen paluun liigaan. Hän toimii Jymyn kapteenina ja lisäksi Nyman valittiin juuri naisten mestaruusliigan kauden mielenkiintoisimmaksi pelaajaksi.
– Kaisa on pelannut Salon Viestissä kotimaassa viimeksi ja Euroopan joukkueissa. Lisäksi maajoukkueessa hän on pelannut usean vuoden ajan. Kaisa tuo johtajuutta kentälle ja hyökkäyspeliin.
Tuomela on tyytyväinen joukkueen passaritilanteeseen. Viime kaudelta tuttu Annina Keinonen jatkaa ja toisena passarina joukkueeseen liittyy Anni Toivonen. Hän pelasi viime kaudella ykkössarjassa, mutta omaa kokemusta liigajoukkueista aiemmilta pelivuosilta.
– Meillä on kaksi kokenutta passaria ja se on etu myös harjoitusten kannalta.
Jymy on nostanut liigarinkiin mukaan useita omia kasvatteja kokemusta saamaan. Tuomela on saanut myös vahvistusta valmennukseen, kun Jarkko Rinta-Keturi on B-tyttöjen joukkueen ja kakkosarjajoukkueen lisäksi mukana edustuksen valmennuksessa.
– Lahtisen Pekka on mukana myös ja Teemu Rauhala jatkaa fysiikkavalmentajana.
Jymy aloitti harjoituskauden toukokuun puolivälissä. Heinäkuussa yhteisharjoituksissa oli kolmen viikon tauko.
– Meillä on hyvä kesä takana. Joukkue saatiin hyvissä ajoin kasaan ja salitreenit ovat pyörineet elokuun alusta. Syyskuun alusta lähtien olemme olleet joka päivä salissa.
Tuomela toteaa Jymyn olevan alkavalla kaudella tasaisempi ja hyökkäysvoimaisempi. Joukkue on hitsautunut hyvin yhteen ja välttynyt loukkaantumisilta. Tuomela näkisi joukkueensa mielellään taistelemassa mitaleista. Yksi tärkeimpiä tavoitteita on kuitenkin pelata ehjä kausi.
– Tavoitteena on, että liigalentopallo säilyy paikkakunnalla ja pelaajat kehittyvät, kokenut valmentaja määrittelee.
Jymy kohtaa LiigaPlokin sarja-avauksessa Nurmohallissa sunnuntaina klo 17.
JARI HAKALA

Hämeenlinna - Nurmon Jymy
2019-10-03 18:30

LP Viesti - Nurmon Jymy
2019-10-09 18:30, 2020-01-27 18:30

Nurmon Jymy - LP-Vampula
2019-10-13 17:00 | Nurmohalli, Länsitie 30, 60550 Seinäjoki, Suomi
Passeja keskelle ja voitto kotiin

Nurmon Jymyn alkukausi naisten lentopallon mestaruusliigassa on ollut kova, sillä Jymy on kahdessa pelaamassaan ottelussa kohdannut sarjakärjen ja sarjakolmosen. Jymy on pelannut LiigaPlokia vastaan, joka johtaa sarjaa voitettuaan kaikki neljä otteluaan. Toinen ottelu Jymyllä oli Hämeenlinnassa Lentopallokerhoa vastaan. Sarja jatkuu tiiviinä, sillä keskiviikkona Jymy matkaa Saloon LP Viestin vieraaksi, joka on voittanut molemmat ottelunsa. Sunnuntaina puolestaan Jymyn vieraaksi tulee LP Vampula, jolla on kasassa neljä pistettä pelaamastaan neljästä ottelusta.
– LP Viesti on mitalisuosikkeja ja kova vastus. Vampulalla puolestaan on nuori joukkue, jossa on paljon ulkolaisia pelaajia. Varsin erilainen kuin meidän joukkue, jossa ikäjakauma on suurempi, vertailee Jymyn libero Pauliina Vilppola tulevaa kotiottelun vastustajaa.
Vilppola on pelannut Jymyssä kaikki Jymyn liigakaudet eli kaksi edellistä ja aloitti nyt kolmannen tutussa seurassa.
– Meillä ei tähän mennessä ole ollut peli kauden tässä vaiheessa niin hyvin kuosissa, kuin se on nyt. Hämeenlinnaa vastaan ottelu olisi voinut kääntyä aivan yhtä hyvin myös meille. Se peli oli otettavissa. Voittoa ei ole vielä tullut, mutta sieltä se on tulossa, Vilppola jatkaa.
Jymyn vahvuutena Vilppola näkee laajan pelaajaringin. Mukana on 14-15 pelaajaa.
– Eri paikoille on pelaajia, joten on myös särkymävaraa, jos loukkaantumisia tulee. Lisäksi nuoret pelaajat ovat kehityskelpoisia.
Jymyllä on kaksi jenkkivahvistusta yleispelaaja Perry Ramsey ja hakkuri Jody Larson. He ovat päässeet hyvin joukkueeseen mukaan.
– He ovat avoimia ja positiivisia persoonia. Larson hakkurina vahvistaa meidän hyökkäystä samoin kuin Ramsey yleispelaajana.
Vilppola toteaa joukkueensa keskipelaamisen myös vahvistuneen, kun pari kautta ykkössarjaa pelannut keskipelaaja Kaisa Nyman teki paluun takaisin liigatasolle.
– Hän on tosi hyvä roolimalli kenelle tahansa meistä ja Kassu on tuonut paljon vinkkejä pelaamiseen. Enemmän vain passeja keskelle, niin hyvä tulee, Vilppola vinkkaa.
Jymyllä on treeneissä hyvä positiivinen meininki ja omalta osaltaan libero toivoo, että pystyisi pelaamaan tasaisen kauden vailla loukkaantumisia.
– Play-offit ovat selkeästi tavoitteena. Viime vuonnakin sinne päästiin, mutta tuli heti vastaan LP Viesti. Nyt sarjan kärki on selvästi tasoittunut. Tulee tasaisempi sarja ja siellä on monta hyvää joukkuetta.
Jymy kohtaa sunnuntaina kotonaan Nurmohallissa LP Vampulan klo 17.

Nurmon Jymy - LP Kangasala
2019-10-16 18:30 | Nurmohalli, Länsitie 30, 60550 Seinäjoki, Suomi
JymyVolley hakee avausvoittoa LP Kangasalasta

JymyVolley kohtaa keskiviikkona naisten Mestaruusliigassa kotihallissaan kauden kahdella voitolla ja kahdella tappiolla aloittaneen LP Kangasalan. Vieraiden tappiot ovat tulleet LiigaPlokia sekä LP Viestiä vastaan. Kauden ensimmäistä voittoaan hakeva JymyVolleyhan on LP Kangasalan tapaan kokenut tappiot LiigaPlokia sekä LP Viestiä vastaan.
– LP Kangasala on kova vastus ja kuuluu liigan parhaimpien joukkueiden ryhmään, JymyVolleyn päävalmentaja Kari Tuomela mietti.
– Heillä on hyvät suomalaiset ja tähän otteluun Kangasala saanee vielä mukaan loukkaantumisesta toipuneen maajoukkuepelaaja Roosa Laaksosen. Kangasalan ulkomaalaiset pelaajat ovat kovia ja varsinkin Mary-Kate Marshall meidän pitää saada kiinni, sillä tämän ison ja voimakkaan hakkurin kautta vieraiden hyökkäyksistä tulee kulkemaan 30 prosenttia.
LP Kangasala lähtee keskiviikon otteluun suosikkina, mutta päävalmentaja Tuomela uskoo vahvasti oman joukkueensa mahdollisuuksiin ja LP Kangasalan kaatamiseen.
– Viime sunnuntaina Vampula oli täysin kaadettavissa, mutta harmittavasti erien viimeiset pisteet menivät vastustajalle silloin. Kangasalan kanssa olimme melko tasavertaisia viime vuonna ja nyt minun mielestä meidän joukkue on materiaalisesti sekä pelillisesti paremmassa pisteessä. Voittoa lähdemme ottelusta hakemaan ja oma syöttö pitää saada vielä kovemmaksi ja tarkemmaksi kuin se oli Vampulaa vastaan, Tuomela totesi.
– Jotta pystymme kaatamaan Kangasalan, pitää meidän onnistua jokaisella osa-alueella hyvin. Näillä kovemmilla joukkueilla liigassa, joihin luen myös Kangasalan, on niin hyvät yleispelaajat, että he pystyvät tekemään ratkaisuja vähän huonommistakin syötöistä ja sitä varten meidän pitää olla koko ajan valmiina torjumaan tai nostamaan palloja ylös.
– Vaikka olemme aloittaneet sarjan neljällä tappiolla, on pelimme ollut melko hyvää. Asenne joukkueessa on hyvä ja töitä tehdään koko ajan hartiavoimin, joten voittoja alkaa kyllä tulla ja keskiviikkona tuon putken voisi aukaista. Uskon, että tästä kaudesta tulee vielä JymyVolleyn paras Mestaruusliigassa, Tuomela sanoi.
JymyVolley kohtaa keskiviikkona 16.10. Nurmohallissa LP Kangasalan klo 18.30.
Paavo Eloniemi

Puijo Wolley - Nurmon Jymy
2019-10-24 18:00, 2020-01-22 18:00

Nurmon Jymy - WoVo Rovaniemi
2019-11-03 17:00 | Nurmohalli, Länsitie 30, 60550 Seinäjoki, Suomi
Peli kasassa ja pisteet kotiin

Nurmon Jymyn naisten lentopallon mestaruusliigajoukkueen kokenut keskitorjuja Kaisa Nyman toteaa Jymyn pelanneen sarjan kärkijoukkueitakin vastaan pelin sisällä hyviä eriä, mutta tasaisuutta tarvitaan otteisiin lisää.
– Ottelussa Puijoa vastaan, josta otimme kolmen pisteen voiton, peli pysyi kasassa koko ottelun ajan. Meillä on joukkueessa potentiaalia ja hyviä yksilöitä. Joukkuepeli ja yhteen pelaaminen on vielä se, mikä pitää saada kuntoon, Nyman painottaa.
Jymyn pelit liigassa jatkuvat sunnuntaina kotona Nurmohallissa, kun vastaan tulee yksi viime kauden päävastustajista Rovaniemen Woman Volley. Jymyllä on tältä kaudelta yksi voitto ottelusta Puijo Volleyta vastaan. WoVo on Jymyn edellä sarjataulukossa kahdella voitolla. WoVo voitti Jymyn tapaan Puijon ja tuore kotivoitto OrPo:sta maistui rovaniemeläisille.
– Pelasimme WoVo:a vastaan harjoituspelin ja sen me voitimme. Se on taistelutahtoinen ja hyvin puolustava joukkue. Siellä on kokenut libero Outi Polso johtamassa puolustuspeliä.
Rovaniemellä on kolme ulkomaalaispelaajaa eli passari, yleispelaaja ja keskitorjuja.
– Muuten joukkue on varsin nuori. Se sai varmasti OrPo-pelin voitosta lisää itseluottamusta. Varsinkin, kun tiukka peli kääntyi 3-2 voitoksi.
Nyman painottaa tulevassa kotiottelussa syöttö- ja vastaanottopelin merkitystä.
– Vampula peli osoitti meille, että jos syöttö helpottuu liiaksi, niin meillä tulee vaikeuksia torjunta- ja puolustuspelissä. Vampulassa pelasimme kolmannessa erässä pallot loppuun asti ja peli näytti jo kääntyvän meille. Taisteluilme niin torjunta- kuin puolustuspelissä pitää olla kohdillaan.
Nyman toteaa Jymyn ulkomaalaisvahvistuksien olevan joukkueessa hyviä vahvistuksia.
– Molemmat ovat pelanneet nyt viime peleissä yleispelaajina ja ovat vahvoja myös nosto- ja puolustuspelissä. Lisäksi he pystyvät tappamaan isoja palloja hyökkäyspelissä monipuolisesti.
Nymanin itsensä lisäksi kokemusta joukkueessa edustavat passari Anniina Keinonen ja yleispelaaja Tanja Eteläaho.
– Meillä on muuten nuori joukkue, jossa on taitavia yksilöitä. Korkeimmalla sarjatasolla tarvitaan rohkeutta ja sitä tulee lisää kokemuksen kautta.
Nyman oli jo lopettelemassa pitkää 2001 alkanutta uraansa pääsarjatasolla ja pelasi viime kauden ykkössarjaa Jyväskylässä. Jymyssä hän palasi liigaan vuoden tauon jälkeen.
– Kari (Tuomela) soitteli keväällä ja siinä kävi niin, että kauden alkua jo odotti. Pelaajat ovat tosin vaihtuneet. Ei ole kovin paljon tuttuja vastustajissa, Nyman naurahtaa.
Nyman on päässyt hyvin uudelleen mukaan liigapelien nopeampaan tempoon.
– Olen tehnyt viime kauteen verrattuna huomattavasti enemmän fysiikkatreeniä ja sen huomaa, että hommia pelin lukemisessa pitää tehdä enemmän. Passarien kanssa on ajoitukset löytyneet hyvin ja on ollut hienoa päästä pelaamaan taas korkeimmalla sarjatasolla.
JARI HAKALA

Oriveden Ponnistus - Nurmon Jymy
2019-11-10 17:00

LP Kangasala - Nurmon Jymy
2019-11-14 18:30

Nurmon Jymy - LP Viesti
2019-11-16 16:00 | Seinäjoen Urheilutalo, Kirkkokatu 15, Seinäjoki, 60100, Suomi
Jymy kohtaa Viestin lentopallopäivässä

Nurmon Jymyn naisten lentopallon mestaruusliigajoukkue kohtaa tällä viikolla kaksi viime kauden mitalijoukkuetta. Ensin torstaina Jymy matkaa viime kauden pronssimitalistin LP Kangasalan vieraaksi ja lauantaina Jymy saa kotiottelussa vastaansa puolustavan mestarin salolaisen LP Viestin.
Jymy pelaa poikkeuksellisesti kotiottelunsa Seinäjoen urheilutalolla. Luvassa on yleisölle todellinen lentopallopäivä, sillä ennen naisten mestaruusliigan ottelua Jymyn miehet pelaavat ykkössarjan ottelun Karhulan Veikkoja vastaan. Jymyn miehet ovat hävinneet ykkössarjassa vain kärkikamppailun ja ovat toisena. Vastaan tuleva Karhula on seitsemäntenä.
Jymyn naisten liigajoukkueen keskitorjuja Sara Niemi toteaa pelin sujuvan myös Seinäjoen urheilutalolla.
– Pääsemme sinne hakemaan tuntumaa ennen ottelua. Meidän suurin kotietu on kuitenkin aivan mahtavasti kannustava kotiyleisö. Kotiyleisö on meille seitsemäs pelaaja ja saamme siitä paljon lisää energiaa, Niemi kiittelee.
Niemi toteaa edessä olevan kaksi kovaa vastustajaa. Torstain vieraspelin vastustaja LP Kangasala on sarjassa neljäntenä. LP Kangasala on tällä kaudella hakenut Jymystä vierasvoiton erin 3-0.
– Siellä on hyvät keskipelaajat ja tasainen kova joukkue vastassa. Oma syöttö on tärkeä. Ei saa tulla syöttövirheitä, mutta silti se pitää olla riittävän kova. Lentopallon peruselementit puolustus ja vastaanotto ovat yhtä tärkeitä.
Jymy on kohdannut myös yhdeksänkertaisen mestarin, ja viime vuonnakin kirkkaimmat mitalit vieneen, LP Viestin tällä kaudella. LP Viesti vei kotiottelunsa erin 3-0.
– Olemme pelanneet kärkijoukkueitakin vastaan tiukkoja pelejä ja tiukkoja eriä. Meidän pitää saada rohkeutta ja kovuutta erien loppuun. Kun oma peli saadaan pyörimään ekasta erästä lähtien, mahdollisuudet on vaikka mihin.
Niemi arvioi sarjassa kolmatta sijaa pitävän Viestin olevan tälläkin kaudella mitalipeleissä.
– Se on kokenut joukkue ja aina vaarallinen. Viestillä on laaja hyökkäysmateriaali vaihtopenkkiä myöten.
Niemi oli nostamassa Jymyä liigaan ja pelasi ensimmäisen liigakauden. Viime vuonna hän pelasi kakkossarjaa, mutta palasi nyt takaisin liigajoukkueeseen.
– Työt ja opiskelut veivät välillä aikaa. Oli kuitenkin kiva palata takaisin liigajoukkueeseen. Pääsee harjoittelemaan kovaa ja on kovia pelejä. Ei tätä tekisi, jos tästä ei nauttisi.
Jymyllä on tältä kaudelta kaksi voittoa.
– Muutamat pelit ovat olleet sellaisia, jotka olisivat hyvin voineet kääntyä meille. On ollut kovia joukkueita vastassa alkukaudesta. LP Viestin ja LP Kangasalan olemme molemmat kohdanneet näiden tulevien pelien jälkeen jo kahdesti, kun esimerkiksi Kuusamoa vastaan emme ole vielä pelanneet kertaakaan.
JARI HAKALA

Nurmon Jymy - Puijo Wolley
2019-11-24 17:00 | Nurmohalli, Länsitie 30, 60550 Seinäjoki, Suomi
Yksittäiset erävoitot otteluvoitoksi

Nurmon Jymyn naisten lentopallon mestaruusliigajoukkueen passarina pelaava Anni Toivonen on varma, että ensi sunnuntain kotiottelussa Nurmohallissa Jymy ottaa täydet kolme sarjapistettä. Jymy palaa takaisin tuttuun Nurmohalliin pelattuaan viime viikonloppuna kotiottelunsa Seinäjoen urheilutalolla. Seinäjoella järjestettiin viikko sitten lentopallopäivä, jossa molemmat Jymyn edustusjoukkueet ,miesten ykkössarjan joukkue ja naisten mestaruusliigajoukkue, pelasivat kotiottelunsa peräkkäin urheilutalolla.
Vastaansa Jymy saa sarjanousijan Kuopiosta eli Puijo Wolleyn. Joukkueet ovat kohdanneet tällä kaudella kertaalleen Jymyn hakiessa Kuopiosta voiton erin 3-0. Toivonen näkisi mielellään samat lukemat tulostaululla sunnuntain ottelun jälkeen. Puijon joukkueen Toivonen olevan varsin tasavahva. Savolaisilla on yksi ulkomaalaisvahvistus eli passarina pelaava kanadalainen Nikki Cornwall.
– Puijo Wolley on nuori kehittymispotentiaalia omaava joukkue, mutta olemme kuitenkin vahvempia jokaisella osa-alueella. Lähdemme hakemaan kotipelistä 3-0 voittoa, Toivonen toteaa.
Toivosen mukaan Jymyn pitää jatkaa samoilla otteilla, mitä viime kierroksella on nähty.
– Syöttöpeli on meillä ollut viime kierroksilla hyvää. Samoin vastaanotto on toiminut. Siihen, kun lisätään vielä hyvä torjunta ja puolustus, niin kyllähän sellaisella pelillä kaatuu mikä joukkue vain, Toivonen naurahtaa.
Toivonen pelaa Jymyssä ensimmäistä kauttaan. Pihtiputaan LiigaPlokin kasvatti pelasi Pihtiputaalla liigaa kaksi kautta ja sen jälkeen Oriveden Ponnistuksessa kaksi kautta.
– Viime kausi meni opiskelujen merkeissä Jyväskylässä. Hain myös vauhtia ykkössarjasta. Jymyssä tarjoutui kuitenkin mahdollisuus lähteä uudelleen kokeilemaan riittääkö taidot liigassa ja kyllä tämä on hyvältä maistunut. Peliminuutteja on tullut kohtalaisen hyvin.
Jymy on panostanut harjoituksissa syöttöpeliin. Syöttövirheet on saatu pidettyä vähissä ja syöttö riittävän vaikeana, että vastustaja ei ole päässyt kunnolla nostamaan. Jymy on koko kauden ajan pelannut hyviä pelejä myös kärkijoukkueita vastaan ottaen erävoittoja, mutta otteluvoitto on tullut vasta kahdesta ottelusta.
– Olemme pelanneet nousujohteisesti ja on saatu koko ajan peliä paremmaksi. Perustaso pitää saada vielä korkeammalle, niin sitä kautta yksittäiset erävoitot kääntyvät otteluvoitoiksi.
JARI HAKALA

WoVo Rovaniemi - Nurmon Jymy
2019-11-28 18:00

Pölkky Kuusamo - Nurmon Jymy
2019-11-29 18:30

Nurmon Jymy - Pölkky Kuusamo
2019-12-15 17:00 | Nurmohalli, Länsitie 30, 60550 Seinäjoki, Suomi
Jymyllä kolmen kotiottelun putki

Nurmon Jymyllä on naisten lentopallon mestaruusliigassa edessä kolmen kotiottelun putki. Ensin vastaan tulee ensi sunnuntaina Kuusamon Pölkky, seuraavaksi keskiviikkona ennen joulua Kuortane ja parin viikon joululoman jälkeen kevätkausi käynnistyy kotiottelulla Hämeenlinnaa vastaan.
– Onhan se aina hieman erilainen lähtökohta, kun pääsee pelaamaan kotihallissa ja kotiyleisön edessä. Kotiyleisö on meille tärkeä. Se on seitsemäs pelaaja, kiittelee keskitorjuja Sofia Norrbacka kovasti kannustavia kannattajia.
Jymy pelasi kaksi viikkoa sitten Kuusamossa Pölkkyä vastaan ja saa nyt kahden viikon tauon jälkeen Pölkyn vastaansa Nurmohallissa. Kuusamossa sarjakakkonen Pölkky vei pelin erin 3-1, mutta Jymy pelasi Kuusamossa, tappiosta huolimatta, yhden kauden parhaimmista peleistään vieden toisen erän selkein 25-11 lukemin.
– Siinä kaikki toimi ja loksahti paikalleen. Meillä on hyvä peli alla ja lähtökohdat hyvät. Kun joukkueena pelaamme omaa peliä parhaimmillaan, niin mahdollisuudet on voittaa kenet vain.
Pölkky Kuusamo on sarjassa toisena tasapistein sarjaa johtavan LiigaPlokin kanssa. Tosin Kuusamolla on pelattuna yksi peli vähemmän. Kuusamo on hävinnyt koko kaudella tähän mennessä vain kaksi peliä. Joukkueessa on sarjan paras passari Jalissa Trotter ja hyökkäystehoista vastaa hakkuri Lucia Babic. Kuusamon joukkueessa on peräti kuusi ulkomaalaispelaajaa.
– Trotter pystyy rakentamaan ja pyörittämään peliä monen pelaajan kautta ja siten hyökkäysmahdollisuuksia on monia. Meidän pitää pystyä pitämään syöttö kovana ja painavana ja saada vastustajan passipeliä sen kautta rikki.
Kahden viikon tauon aikana Jymy on harjoitellut normaalikuvioiden mukaan. Painopiste on ollut syöttö- ja vastaanottopelissä. Norrback pelasi Jymyn ensimmäisen liigakauden kaksi vuotta sitten. Viime kauden hän oli poissa, mutta palasi nyt takaisin liigaympyröihin.
– Hyökkäyspeliä meidän pitää saada vahvemmaksi. Olemme pelanneet tasaisia pelejä ja menneet joukkueena koko ajan eteenpäin. Marginaalit ovat monessa pelissä olleet pienet. Hyvillä mielin mennään eteenpäin. Joukkueessa on potentiaalia ja joukkuehenki on hyvä.
JARI HAKALA

Nurmon Jymy - Kuortane
2019-12-18 18:30 | Nurmohalli, Länsitie 30, 60550 Seinäjoki, Suomi
Syyskausi huipentuu Kuortane peliin

Nurmon Jymyn syyskausi naisten lentopallon mestaruusliigassa huipentuu keskiviikon kotiotteluun, jossa vastaan tulee Kuortaneen urheiluopiston joukkue. Kuortane on pelannut tähän saakka ykkössarjaa, mutta pelaa kevätkauden mestaruusliigassa pelaten jokaista joukkuetta vastaan vieraspelin. Jymyn ja Kuortaneen ottelu on Kuortaneelle liigakauden avauskamppailu.
– Kuortane on pelannut hyviä pelejä ykkössarjassa. Joukkueella on haastajan asema, eikä ole paineita niskassa. Heillä on kova syöttö ja kova asenne. Kuortaneen joukkueen pelaajilla on halu näyttää ja joukkueella ei ole mitään menetettävää. Ei tule helppo peli. Hyvin pitää pelata, että saadaan pinnat kotiin, painottaa Jymyn päävalmentaja Kari Tuomela.
Kuortaneen joukkue on nuorten maajoukkue, joka opiskelee ja valmentautuu Kuortaneen valmennuskeskuksessa. Tuomela korostaa oman joukkueensa kohdalla hyvää valmistautumista. Jymyllä on alla hyvä peli sarjakärki Kuusamoa vastaan, josta Jymy otti yhden pisteen hävittyään niukasti 3-2.
– Kuortaneen osalta ei ole saatavilla tilastotietoa ja se tekee pelin erilaiseksi, kun ei tiedä mistä joukkue hyökkää ja miten. Ykkössarjan peleistä toki löytyy tilastot, joista näkee ottelukohtaiset pistetilastot eli kuka on tehnyt eniten pisteitä peleissä. Se tiedetään, että Kuortaneella on hyvät yleispelaajat ja hyvät keskarit. Myös passari on kokenut ja pelannut pitkään ikäluokan maajoukkueessa, Tuomela tietää.
Tuomela näkee liigan olevan oiva paikka mitata tasoa Kuortaneen nuorille pelaajille sekä näytönpaikka tuleviin vuosiin. Jymy kävi Kuortaneella pelaamassa pari harjoitusottelua ennen kauden alkua.
– Silloin Kuortaneella ei ollut vielä koko joukkue kasassa. Siellä on iso ryhmä pelaajia, mutta kaikki pelaajat on molemmilla joukkueilla kunnossa. Mukava, kun päästään iskemään yhteen hyvillä kuusikoilla, Tuomela jatkaa.
Kuortaneen otteluista pinnat lasketaan normaalisti mukaan sarjataulukkoon. Aiemmin muut joukkueet kävivät pelaamassa Kuortaneella vastaavassa tilanteessa yhden vieraspelin, mutta nyt sarjajärjestelmä on niin, että Kuortane on vierasjoukkue.
– Se on parempi niin, koska liigajoukkueille tulee muutenkin paljon matkustamista. Meitä se nyt ei olisi koskettanut, mutta muita, Tuomela tähdentää.
Tuomela toteaa Jymyn syyskauden olleen parempi kuin viime vuonna. Jymyn joukkue on välttynyt loukkaantumisilta ja joukkue on pelannut tasaisia pelejä myös sarjan kärkijoukkueita vastaan.
– Olemme hävinneet useita otteluja erin 3-1 ja niistä ei ole tullut pisteitä. Tappiot Rovaniemellä ja Hämeenlinnassa harmittavat eniten. Niissä peleissä oli pienet marginaalit, Tuomela toteaa.
Kevätkaudella Jymyllä on runkosarjassa edessä kymmenen ottelua. Tavoite on kahdeksan parhaan joukkoon pudotuspeleihin ja sieltä mitalipeleihin.
– Kevätkaudella olemme aina olleet vahvempia. Meidän joukkueessa on hyvä fysiikka ja joukkuepelaaminen kehittyy aina kauden aikana, Tuomela muistuttaa.
JARI HAKALA

Nurmon Jymy - Hämeenlinna
2020-01-06 18:30 | Nurmohalli, Länsitie 30, 60550 Seinäjoki, Suomi
Tärkeä kevätkauden avaus

Nurmon Jymyn naisten lentopallon mestaruusliigan joukkue piti kahdeksan päivän pituisen joulutauon, mutta palasi takaisin harjoituksiin jouluaaton jälkeen perjantaina. Siitä eteenpäin päävalmentaja Kari Tuomela joukkoineen on ollut päivittäin koolla kevätkauden pelien käynnistyessä loppiaisena 6.1 kotiottelulla Hämeenlinnaa vastaan. Jenkkipelaajat saivat hieman pidemmän vapaan Perry Ramsayn ja Jody Larsonin lomaillessa euroopassa.
Jymy on myös vahvistunut monen muun joukkueen tavoin joulutauolla. Madeline Haggerty on jo liittynyt Jymyn harjoitusrinkiin ja edustuspaperit on laitettu rullaamaan. Haggerty valmistui USA:sta yliopistosta ja päätti lähteä ainakin kevätkaudeksi ulkomaille pelaamaan.
– Hän tuli välipäivinä Suomeen ja on jo harjoituksissa osoittanut, että hänestä on varmasti apua joukkueelle. Haggerty on 24-vuotias kokenut yleispelaaja, kertoo Tuomela.
Kevätkauden avauksessa Hämeenlinnaa vastaan on Jymyllä revanssin paikka, sillä syksyllä kauden toisessa ottelussa Hämeenlinnassa mentiin kahdessa erässä aina jatkopalloille saakka Hämeenlinnan viedessä voiton 3-0.
– Siitä pelistä jäi paljon hampaankoloon. Tappio tuli pienillä piste-eroilla. Nyt haemme heti täyttä pistepottia. Tosin Hämeenlinnakin on eri joukkue. Emmi Riikiläkin on kuntoutunut ja takaisin joukkueessa. Toivotaan, että Haggerty on maanantaina edustuskelpoinen ja Larson myös pelikunnossa. Silloin olemme entistä vahvempia, Tuomela jatkaa.
Jymy lähtee kevätkauteen sarjataulukon kahdeksannelta sijalta. Eroa yhdeksänteen eli Rovaniemen Woman Volley:hin on neljä pistettä. Kevätkauden avaus Hämeenlinnaa vastaan on kolmas kotipeli putkeen. Keväällä Jymyllä on seitsemän kotiottelua ja viisi vieraspeliä. Jymy saa kotiinsa muun muassa Rovaniemen ja Kuusamon joukkueet. Runkosarjan päätöskamppailussa 8.3 Jymy iskee kotonaan uudelleen yhteen Hämeenlinnan kanssa.
– Nyt on edessä kolmen ottelun viikko. Hämeenlinnan jälkeen Ploki vieraspelissä ja sitten vielä Orivesi kotona. Näistä kolmesta pelistä pitää saada pisteitä, niin se helpottaa joukkueen olotilaa, Tuomela painottaa.
Jymyn tavoite kevätkauteen on selvä. Jymy haluaa mukaan kahdeksan parhaan joukkoon play-offeihin ja mitalipeleihin. Siirtoikkuna on auki tammikuun loppuun ja Jymyn tapaan seitsemässä muussakin liigajoukkueessa on vahvistuksia tullut.
– Yllättävän paljonkin on tullut muutoksia. Meidän tavoite on ottaa play-off paikkaan vaadittavat voitot. Sarja on tasainen ja neljän kärkijoukkueen haastajat ovat pelanneet hyviä pelejä. Marginaalit ovat pieniä ja mahdollisuudet on vaikka mihin. Luotan, että pystymme taistelemaan voitosta kaikkia joukkueita vastaan, Tuomela korostaa.
JARI HAKALA

LiigaPloki - Nurmon Jymy
2020-01-10 18:30

Nurmon Jymy - Oriveden Ponnistus
2020-01-12 17:00 | Nurmohalli, Länsitie 30, 60550 Seinäjoki, Suomi
Jymyllä kova kolmen ottelun viikko

Nurmon Jymy sai lentopallon naisten mestaruusliigan kevätkauteen mainion lähdön, kun Hämeenlinna kukistui loppiaisena kotiottelussa erin 3-0. Kevätkauden avausviikko jatkuu tiiviinä, sillä perjantaina Jymy matkustaa Pihtiputaalle LiigaPlokin vieraaksi, ja kolmas ottelu viikon sisällä on vielä kotipeli sunnuntaina Oriveden Ponnistusta vastaan.
– Voitto Hämeenlinnasta toi itseluottamusta ja osoitti, että pystymme haastamaan myös muita kovempia kärkijoukkueita. Taistelemme Oriveden kanssa sijoista seitsemän ja kahdeksan. Tosin Hämeenlinna ja Vampula ovat myös vielä kiinniotettavissa, jos pelit lähtevät Hämeenlinna pelin tapaan kulkemaan, laskeskelee Jymyn kapteeni Kaisa Nyman kevät kauden asetelmia.
Jymyllä oli Hämeenlinnaa vastaan kalavelkoja maksettavana, sillä kauden toisessa pelissä Hämeenlinnassa ottelu oli Jymyn käsissä, mutta Hämeenlinna vei tiukan kamppailun. Nyt Jymy kuittasi.
– Meillä oli koko ottelun ajan hyvä ote. Vaikka välillä oli tiukkaa, niin meillä oli koko ajan luotto omaan tekemiseen ja jokainen tiesi, että peli tulee kotiin, Nyman jatkaa.
Jymy vahvistui myös kevätkaudeksi, kun vajaa pari viikkoa Suomessa ollut Maddie Haggert löi palloja varsin mallikkaasti kenttään laitahakkurina. Haggert on Jymyn kolmas jenkkipelaaja. Kaksi muuta ovat koko kauden joukkueessa pelanneet yleispelaaja Perry Ramsey ja hakkuri Jody Larson.
– Hän tuo lisää hyökkäysvoimaa ja on rauhallinen pelaaja. Ehkä hän on se palanen, joka meiltä on puuttunut. Ainakin nyt Hämeenlinnaa vastaan peli oli meiltä Jymyn näköistä lentopalloa.
Kapteeni Nyman uskoo Haggertin vielä parantavan otteitaan, sillä aikaero ja matkustaminen sekä uusi ympäristö eivät voineet olla näkymättä.
– Hän vahvistaa laitahyökkäystä ja sitä kautta pystymme pelaamaan monipuolisempaa hyökkäyspeliä, kun tilaa jää myös Ramseylle ja Larsonille. Haggert pystyy lyömään myös viivan takaa, joten vastustaja ei enää pysty lukemaan helposti meidän peliä, Nyman toteaa.
Jymy pääsee perjantaina Pihtiputaalla testaamaan sarjakolmosen.
– Ploki on myös kokenut muutoksia jonkin verran. Luottavaisena lähdemme. Meidän peli on mennyt eteenpäin.
Sunnuntain kotiottelu Oriveden Ponnistusta vastaan on kuuden pisteen ottelu. Orivesi on sarjataulukossa seitsemäntenä vain pisteen edellä kahdeksantena olevaa Jymyä. Pisteet kotivoitolla maistuisivat.
– Orivedelle on myös tullut pari uutta pelaajaa. Syöttö on meidän ase ja vastaanotto pitää saada toimimaan. Se toimi hyvin Hämeenlinnaa vastaan. Penttilän Laura pelasi liberona hienon pelin, kapteeni Nyman antaa ansaitut kehut.
JARI HAKALA

Nurmon Jymy - WoVo Rovaniemi
2020-02-02 17:00 | Nurmohalli, Länsitie 30, 60550 Seinäjoki, Suomi
Jymylle vieraita napapiiriltä

Nurmon Jymyn naisten lentopallon mestaruusliigajoukkueen passari Anniina Keinonen tietää, että sunnuntain kotiottelussa rovaniemeläistä Woman Volleyta vastaan pitää tehdä täysi iltapuhde. Joukkueet ovat kohdanneet runkosarjassa kahdesti. Jymy voitti kotonaan ja vastaavasti Rovaniemi oli vahva napapiirillä.
– Rovaniemi on parantanut peliään koko ajan. Joukkueella on kova syöttö ja lisäksi se puolustaa hyvin. Joukkue on tasavahva ja päähyökkääjä Taylor Slover on myös parantanut peliään koko ajan, Keinonen taustoittaa.
Jymyllä tilanne on sama. Peli on parantunut ja viimeisestä kuudesta pelistä on ollut tuomisina vähintään piste jokaisesta ottelusta. Viimeksi maanantaina Jymy laittoi ahtaalle puolustavan mestarin LP Viestin Salossa. Kolme sarjapistettä olisi sunnuntain kotiottelusta oiva saalis.
– Meidän pitää syöttää hyvin, että vastustaja ei pääse hyökkäämään keskeltä. Jokaisella osa-alueella on onnistuttava. Viime pelit ovat menneet mukavasti ja niistä on saatu hyvin itseluottamusta, Keinonen painottaa.
Jymy vahvistui joulutauon jälkeen yleispelaaja Maddine Hagertyllä. Keinonen toteaa Haggertyn tasapainottaneen peliä ja tuoneen joukkueeseen rauhallisuutta.
– Viime peleissä meidän torjuntapeli on ollut vahvaa. Lisäksi on saatu hyökkäyspeliin lisää monipuolisuutta. Myös keskihyökkäykset ovat viime peleissä tulleet alkukautta enemmän mukaan, Keinonen lisää.
Rovaniemellä on Nurmon tapaan kolme ulkomaalaisvahvistusta. Latvialainen Ruta Linda on joukkueen passari. Päähyökkääjä Taylor Sloverin lisäksi jenkeistä tulee Jenelle Jordan.
Keinonen pelaa Jymyssä toista kauttaan. Edelliset kaksi vuotta hän pelasi Ranskassa Volleyball Romansin joukkueessa.
– Suomen liiga on tällä kaudella kaikista kovatasoisin, mitä minä olen liigassa pelannut ja lisäksi tasainen. Suomen liiga päihittää Ranskan ykkössarjatason, missä minä pelasin.
Keinonen tietää mistä puhuu. Vuodet Hämeenlinnassa, Pieksämäellä ja Orivedellä ovat tuoneet aiemmin palkintokaappiin kolme suomenmestaruutta, yhden hopean ja yhden pronssin sekä Suomen cupin voiton. Kurikan Ryhdin kasvatille paluu kotiseudulle oli helppoa, kun Jymyssä tarjoutui mahdollisuus pelaamiseen. Keinonen luottaa Jymyn mahdollisuuksiin.
– Ensin pitää tietysti ansaita paikka play-offeihin. Sitten pelit alkavat tavallaan uudestaan. Liiga on tasainen ja jokaisella joukkueella on mahdollisuudet. Olemme viime peleissä pelanneet kärkijoukkueitakin vastaan tiukkoja pelejä ja se tuo itseluottamusta. Hommia on vielä tehtävänä, mutta suunta on oikea, Keinonen vakuuttaa.
JARI HAKALA

Nurmon Jymy - Pölkky Kuusamo
2020-02-09 17:00 | Nurmohalli, Länsitie 30, 60550 Seinäjoki, Suomi
Jymyllä hyvä draivi päällä

Nurmon Jymyn naisten lentopallon mestaruusliigajoukkue on joulutauon jälkeen löytänyt hyvän potkun otteisiinsa ja venyttänyt pisteputken otteluissa jo kahdeksan ottelun pituiseksi. Jokaisesta viimeisestä kahdeksasta pelistä Jymyn pistetili on lihonut vähintään pisteellä.
Nyt Jymyllä on kolme kotiottelun putki, josta ensimmäisestä Rovaniemen WomanVolleyta vastaan Jymy otti sunnuntaina täyden pistepotin. Seuraavaksi Nurmohalliin saapuu ensi sunnuntaina sarjakakkonen Kuusamon Pölkky.
– Varsinaista pistetavoitetta ei kotipeleihin ole asetettu, mutta kaiken teemme, että pisteputki jatkuu. Meillä on hyvä draivi päällä ja kaikki mahdolisuudet, painottaa libero Laura Penttilä.
Vastaan tuleva Pölkky Kuusamo ei ole joulutauon jälkeen vielä aikaa tien päällä viettänyt, vaan on pelannut peräkkäin viisi kotipeliä. Nyt kuusamolaiset lähtevät joulutauon jälkeen ensimmäisen kerran reissuun. Kuusamo on ollut kotipeleissään vahva. Se on voittanut viime peleistään neljä ja hävinnyt vain yhden erin 3-2 kärkikamppailussa sarjakärki LP Kangasalaa vastaan. Jymy ja Pölkky ovat kohdanneet runkosarjassa kahdesti. Kuusamossa Pölkky oli parempi erin 3-1. Nurmohallissa Jymy otti ennen joulutaukoa yhden sarjapisteen kotijoukkueen taipuessa vasta viiden erän taistelun jälkeen erin 3-2.
– Pölkky on vahva joukkueena ja ilman työtä ei pisteitä tule. Pölkky pelaa monipuolista hyökkäyspeliä ja palloa tulee vähän joka puolelta. Meidän torjuntapeli pitää on kohdallaan ja sama taistelutahto otteissa, mikä viime peleissä on olut, Penttilä jatkaa.
Penttilä on pelannut viime pelit Jymyn liberona alkukaudesta liberona pelanneen Pauliina Vilppolan loukkaannuttua.
– Vastuuta on tullut ja pelit ovat maistuneet. Nyt ennen ottelua tulee toki jännitettyä enemmän kuin aiemmin, mutta kyllä minä tämän paikan ihan hyvillä mielin olen ottanut vastaan. Toki virheitäkin tulee, mutta ne kuuluvat lajiin. Ihan tyytyväinen voi olla, Penttilä hymyilee.
Penttilä on Jymyn kasvatteja. Hän aloitti Jymyssä lentopallon pelaamisen kuusivuotiaana. Nurmon lukiossa toista vuotta opiskeleva Penttilä on liigajoukkueen mukana toista kauttaan.
– Viime kaudella pelasin keväällä joitakin kotipelejä. Tämä kausi on ensimmäinen kunnon vuosi, kun olen ollut mukana kaikessa liigajoukkueen tekemisissä, Penttilä iloitsee.
JARI HAKALA

Nurmon Jymy - Oriveden Ponnistus
2020-02-12 18:30 | Nurmohalli, Länsitie 30, 60550 Seinäjoki, Suomi
Jymyllä edessä kuuden pisteen ottelu

Nurmon Jymyn kolmen kotiottelun putki naisten lentopallon mestaruusliigassa huipentuu keskiviikkona, kun Jymy kohtaa arkiottelussa Oriveden Ponnistuksen. Jymy voitti kolmen kotiottelun avauksessa Rovaniemen Woman Volleyn ottaen kolme sarjapistettä. Keskiviikon ottelu OrPo:a vastaan on varsinainen kuuden pisteen ottelu, sillä joukkueet ovat sarjataulukossa peräkkäin sijoilla seitsemän ja kahdeksan. Jymy on OrPon edellä kolme pistettä. Kolmen pinnan voitto keskiviikkona kasvattaisi eron kuuteen pisteeseen.
– Ottelu WoVoa vastaan oli hyvin samanlainen kamppailu eli myös tärkeä voitto keskinäisestä pelistä. Samaa lähdemme nyt hakemaan. Kaikki pisteet, mitä vaan saadaan, ovat arvokkaita, painottaa Jymyn keskitorjuja Sara Niemi.
Jymyllä on varsin tiivis tahti, sillä sunnuntaina Jymy kohtasi sarjakakkosen Pölkky Kuusamon. Kuusamo vei pisteet erin 3-0, mutta erät olivat tiukkoja.
– Ei siinäkään erävoitot kauas jääneet. Pölkky pystyi kuitenkin kääntämään ratkaisupallot hyväkseen, Niemi jatkaa.
Niemi toteaa, että arki-illan peli ei vaikuta mitenkään valmistautumiseen.
– Samalla lailla kaikki tehdään kuin viikonlopun peleissä. Aamutreenit ovat normaalisti. Ainoa ero on, että peli on pari tuntia myöhemmin.
Jymy ja OrPo ovat kohdanneet runkosarjassa kahdesti. Marraskuussa Orivedellä OrPo voitti 3-2. Tammikuussa Nurmohallissa Jymy kuittasi voiton samoin lukemin. Orivedellä on Jymyn tapaan kolme ulkomaalaisvahvistusta. Hakkuri Julymar Otero tulee Puerto Ricosta. Yleispelaajat Carly Beddingfield ja Lauryn Gillis tulevat USA:sta.
– OrPo vahvistui vuodenvaihteessa. Gillis tuli silloin mukaan ja keskipelaaja Pilvi Kettunen muutti LiigaPlokista OrPoon. Molemmat olivat toki mukana jo tammikuun meidän kotipelissä. OrPon peli on kehittynyt, kuten myös meidän peli. OrPo pelaa monipuolista hyökkäyspeliä niin laidasta kuin keskeltä.
Niemi on Jymyn kasvatteja ja pelaa Jymyssä toista liigakauttaan. Hän toteaa, että Vastustajat tulevat kolminkertaisessa sarjassa tutuksi.
– Opitaan tietysti siitä miten vastustaja pelaa, mutta aina yritetään myös yllättää vastustaja uusilla asioilla. Tärkeintä on kuitenkin, että parannetaan omaa tekemistä ja panostetaan niihin osa-alueisiin, mitkä kulloinkin panostusta vaativat, Niemi muistuttaa.
Jymyllä oli ennen Kuusamo ottelua alla hyvä kahdeksan ottelun pituinen putki, jossa joukkue otti vähintään pisteen jokaisesta pelaamastaan pelistä.
– Siinä näkyy hyvin, kuinka peli on kauden mittaan kehittynyt. Pelaamme monipuolisempaa hyökkäysepeliä ja edellisessä OrPo pelissä tuli esiin meidän tahtotaso. Voitontahto ja taistelu käänsivät sen pelin meille, Niemi toteaa.
JARI HAKALA
